กรมการค้าภายใน รักษาระดับราคา นำผู้ประกอบการซื้อมะม่วงจากกลุ่มเกษตรกร จังหวัดเชียงใหม่กว่า 39,000 ตัน
นายวัฒนศักดิ์ เสือเอี่ยม อธิบดีกรมการค้าภายใน เปิดเผยภายหลังเป็นประธานเปิดกิจกรรมอมก๋อยโมเดล@เชียงใหม่ สินค้ามะม่วง ณ อำเภอดอยหล่อ จังหวัดเชียงใหม่ ว่า กระทรวงพาณิชย์ โดยกรมการค้าภายใน ร่วมกับผู้ประกอบการห้างค้าปลีกค้าส่งรายใหญ่ รวมทั้งผู้ประกอบการในพื้นที่ รวม 10 ราย และสถานีบริการน้ำมัน PT และบางจาก เข้ารับซื้อผลผลิตมะม่วงจากกลุ่มเกษตรกรแปลงใหญ่มะม่วงท่าล้อ อำเภอดอยหล่อ จังหวัดเชียงใหม่ รวมกว่า 39,800 ตัน ในราคานำตลาด เพื่อนำไปกระจายตามช่องทางต่างๆ ให้เข้าถึงผู้บริโภค โดยหวังว่าจะช่วยรักษาระดับราคามะม่วงให้อยู่ในเกณฑ์ดี ในช่วงที่ผลผลิตออกสู่ตลาดพร้อมกันปริมาณมาก ซึ่งพื้นที่ อำเภอดอยหล่อ มีพื้นที่ปลูกมะม่วงกว่า 3,126 ไร่ หลายสายพันธุ์ อาทิ แดงจักรพรรดิ์ งาช้างแดง และ R2E2 มั่นใจว่าจะช่วยให้เกษตรกรมีรายได้มากขึ้น รวมมูลค่าการรับซื้อครั้งนี้กว่า 460 ล้านบาท อธิบดีกรมการค้าภายใน ย้ำว่าขอให้เกษตรกรรักษาคุณภาพผลผลิตให้ได้มาตรฐาน เพื่อให้สินค้าเป็นที่ต้องการของตลาดและจำหน่ายได้ในราคาที่สูงขึ้น ลดปัญหาการถูกกดราคาจากพ่อค้าคนกลาง ทั้งนี้ กิจกรรมดังกล่าว เป็นส่วนหนึ่งในมาตรการบริหารจัดการผลไม้เชิงรุกปี 2566 ของกระทรวงพาณิชย์ ภายใต้โครงการอมก๋อยโมเดล โดยกรมฯ จะเข้าไปดูดซับผลผลิตและเชื่อมโยงตลาดกับผู้ประกอบการ เพื่อรักษาระดับราคาให้อยู่ในเกณฑ์ดีตลอดฤดูกาล